b'\n_START_ARTICLE_\nNebmaatre\n_START_SECTION_\nDokazi\n_START_PARAGRAPH_\nPriimek (prenomen) Nebmaatre je dokazan na bronasti sekiri, odkriti v grobnici v Mostageddi v Srednjem Egiptu (Britanski muzej,  katalo\xc5\xa1ka \xc5\xa1tevilka BM EA 63224). Isti priimek je napisan na amuletu neznanega porekla, izdelanem iz \xc4\x8drnega lojevca v  obliki leva, ki je na ogled v Petriejevem muzeju (katalo\xc5\xa1ka \xc5\xa1tevilka 11587). Lastni\xc5\xa1tvo obeh artefaktov je nekoliko nezanesljivo, ker je imel priimek Nebmaatre tudi faraon Amenhotep III. Ker je sekira zagotovo iz drugega vmesnega obdobja, amulet pa zelo grobo izdelan, se priimek skoraj zagotovo ne nana\xc5\xa1a na Amenhotepa III. Petrie je predlagal, da se amulet pripi\xc5\xa1e Ibiju, zameglenemu vladarju iz pozne Trinajste dinastije, katerega priimek je delno ohranjen na Torinskem seznamu kraljev kot \xc2\xbb[...]maatre\xc2\xab. Nedavna Ryholtova raziskava Torinskega seznama izklju\xc4\x8duje mo\xc5\xbenost, da bi bil pred imenom \xc2\xbb[...]maatre\xc2\xab hieroglif \xc2\xbbneb\xc2\xab.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nNebmaatrejev kronolo\xc5\xa1ki polo\xc5\xbeaj v drugem vmesnem obdobju Egipta je zelo nezanesljiv. Egiptolog J\xc3\xbcrgen von Beckerath je predlagal, da se ga uvrsti v  me\xc5\xa1ano Petnajsto/\xc5\xa0estnajsto dinastijo, v kateri je videl izklju\xc4\x8dno hi\xc5\xa1ke vladarje. Kim Ryholt je v nasprotju z njim postavil hipotezo, da je bil Nebmaatre vladar  Sedemnajste dinastije, vendar njegovega polo\xc5\xbeaja v dinastiji ni dolo\xc4\x8dil. Ryholtova datacija temelji na ugotovitvi, da so glavo sekire z Nebmaatrejevim imenom odkrili v grobu, ki je spadal v eno od srednjenubijskih kultur. Nubijci so bili najemniki  vladarjev iz Sedemnajste egip\xc4\x8danske dinastije in se borili proti Hiksom. Egiptolog Darrell Baker poudarja, da so tebanski kralji tistem \xc4\x8dasu svoje najemnike verjetno resni\xc4\x8dno oboro\xc5\xbeili s tak\xc5\xa1nim oro\xc5\xbejem.'